<classify> WAANDAAJI wa Maonesho na Misafara ya Kibiashara ndani na nje ya nchi, wamiliki wa kumbi za maonesho, wajenzi wa vizimba vya maonesho, wizara, taasisi za umma na binafsi zinazohusika na masuala ya biashara pamoja na wadau wote kwa ujumla wanatakiwa kuzingatia sheria na kanuni za uandaaji wa maonesho ndani na nje ya nchi.Hayo yalisemwa na Mkurugenzi Mkuu wa Mamlaka ya Maendeleo ya Biashara Tanzania TanTrade, Edwin Rutageruka alipokuwa akifungua mkutano wa wadau ili kutoa maoni ya kanuni mpya za sheria ya TanTrade uliofanyika Dar es Salaam juzi.Hakuna asiyejua kumekuwa na utitiri wa maonesho na tumebaini baadhi ya waandaaji hawalengi kuendeleza bidhaa na kuwawezesha wafanyabiashara kuonesha walichonacho ili wapate wanunuzi na masoko endelevu, kama taasisi yenye Mamlaka haiwezi kunyamaza tunawajibu wa kumlinda mfanyabishara anayetafuta masoko, alisema Rutageruka.Aliendelea kusema kuwa baadhi ya waandaaji wa maonesho hutumia kumbi ambazo hazizingatii viwango na masharti ya kumbi za maonesho ili kulinda usalama wa washiriki na watembeleaji wa maonesho kama vile kumbi kuwa na milango ya dharula, vifaa vya zimamoto na eneo la kukusanyikia wakati wa dharula na kuongeza kuwa baadhi ya waandaaji hawazingatii usalama wa kumlinda mtumiaji wa bidhaa zinazooneshwa kwenye maonesho hayo na baadhi ya waandaaji hawazingatii aina ya bidhaa zinazotakiwa kuoneshwa maana mwelekeo wa muandaaji ni kujipatia kipato tu.Deogratius Kilawe kutoka kampuni ya Mikono Speakers na Mikono Expo Group alitoa mfano nchi kama ya Afrika Kusini kuna sheria zinazoongoza sekta ya maonesho ili kuingia kwenye sekta hiyo ni lazima ufikie viwango vyao hii hupelekea kudhibiti ubora hivyo kama nchi kuna uhitaji wa kudhibiti Maonesho ili kumlinda mshiriki, sekta na hadhi ya nchi kwa ujumla.Cresensia Mbunda kutoka Chemba ya Wanawake Tanzania TWCC alisema a kuwepo kwa sheria na kanuni ni mfumo mzuri ambao utawasaidia wafanyabiashara kwa ujumla hasa wanawake kwa kufuata maelekezo sahihi kwasababu wapo waliopata shida kutokana na mapungufu ya waandaji wa Maonesho mbalimbali. Majukumu ya TanTrade kisheria kifungu cha 5 cha Sheria Na. 4 ya 2009 kimeorodhesha Majukumu mbalimbali ya TanTrade kwa Umma.Kwamfano, kuhusiana na Maonesho yanayofanyika maeneo mbalimbali ndani na nje ya nchi. Kifungu cha 51,b cha Sheria hiyo kama ilivyorekebishwa Na. Sheria Na. 3 ya 2012 kinaipatia TanTrade mamlaka ya kuunganisha na kudhibiti Soko la Ndani, Maonesho ni sehemu ya utekelezaji wa kifungu hicho. Kanuni ya 31, k ya kanuni za TanTrade za 2010 kinaipatia mamlaka TanTrade ya kutoa Vibali mbalimbali kwa Waandaji wa Maonesho nchini.Aidha, Kifungu cha 51, p cha Sheria hiyo, kama kilivyorekebishwa na Marekebisho ya Sheria Na.3 ya 2012 kinaipa TanTrade mamlaka ya kumruhusu mtu yeyote au Taasisi au Shirika kuandaa Maonesho ya Kimataifa ndani na nje ya nchi. Sheria pia inabainisha uwepo wa Adhabu mbalimbali iwapo kutatokea ukiukwaji wake.  <topic>: KITAIFA 